琵琶
作者：無名氏
朝代：唐

paragraphs: 粉胸繡臆誰家女，香撥星星共春語。
七盤嶺上走鸞鈴，十二峯頭弄雲雨。
千悲萬恨四五弦，弦中甲馬聲駢闐。
山僧撲破瑠璃鉢，壯士擊折珊瑚鞭。
珊瑚鞭折聲交戛，玉盤傾瀉真珠滑。
海神驅趁夜濤回，江娥蹙踏春冰裂。
滿坐紅妝盡淚垂，望鄉之客不勝悲。
曲終調絕忽飛去，洞庭月落孤雲歸。